钦定古今图书集成/方舆汇编/职方典/第1294卷 > 《踏莎行》〈题景星观〉元·万侣
## 钦定古今图书集成/方舆汇编/职方典/第1294卷 > 《踏莎行》〈题景星观〉元·万侣

洞接桃源，桥横柳渡。苏仙旧日经行处。翩翩骑鹤几
时还，空馀怪石参天树。独倚亭栏，谁论心素。乱山
堆叠青无数。试从西北望长安，断云争逐飞鸿去。

《州志》：“汉武帝元鼎五年，伏波将军路博德击南越兵，
出桂阳郡。”

元帝元年，桂阳地震，大水溃出。

《后汉书卫飒传》：“飒为桂阳大守，郡与交州接境，颇染
其俗，不知礼则。飒下车，修庠序之教，设婚姻之礼，期
年间，邦俗从化。先是，含洭、浈阳、曲江三县，越之故地。
武帝平之，内属桂阳。民居深山，滨溪谷，习其风土，不
出田租。郡远者或且千里，吏事往来，辄发民乘船，名
曰传役。每一吏出，徭及数家，百姓苦之。飒乃凿山通”
道五百馀里，立亭传，置邮驿。于是役省劳息，奸吏杜
绝，流民稍还，渐成聚邑，使输租赋，同之平民。又来阳
县出铁石，他郡民庶常依因聚会，私为冶铸，遂招来
亡命，多致盗奸。飒乃上起铁官，罢斥私铸，岁所增入
五百馀万。飒理恤民事，居官如家，其所施政，莫不合
于物宜。视事十年，郡内清理。二十五年，征还。

《州志》：“桓帝永寿五年，长沙贼起，寇桂阳郡，遣御史中
丞盛修督兵讨之，不克，再遣太常冯绲讨之。”

延熹六年，桂阳贼李研等作乱。

八年，桂阳贼吴兰等攻桂阳郡，太守任应弃城走。
苏耽，郴县人，母潘氏，未归夫亡，誓死靡他。一日澣衣
江边，忽浮五色苔绕足，弃而复绕者三，母吞之成孕，
弥月生男，寘之牛脾山洞中。七日，母往视，见白鹤翼
之，白鹿乳之，母因收养，长就乡塾。师问其姓名，曰：“无
见门外人担禾，以草贯鱼，因自命”苏姓，名耽。耽常遇
异人授以仙道。一日告母曰：“上帝来召，耽欲去矣。”母
曰：“汝去，吾谁养？”耽乃固封一柜遗母云：“扣之随所需而得。”且云：“明年郴州人当有疫，可取庭前井水、橘叶
救之，亦可助甘旨。”言讫，跨鹤飞升而去。明年郴人果
疫，母日活百馀人，启柜视之，惟见双鹤乘空。郴人因
以名其门曰来鹤门。其母年百馀岁，无疾而终。后人
奉为仙母元君。至今郴城东潘园故址上建苏仙观。
相传有仙韭遗种，采之不易得。

无量寿佛，郴州程水乡人。自立禅关一所，跏趺其中，
不间寒暑者数年。一日，归省其母，母杀鸡为黍食师，
师不忍辞，承母命尽啖之。母食一足，师食竟，趋至江
浒，出肠洗之，至今名其江曰“洗肠江。”常有独足鸡浮
于水面，今周原山有寿母坟，即其生长地也。程水、周
原山俱属兴宁，与郴之延道乡接壤云。

唐神龙元年，郴州左史病化为虎。

景龙元年秋七月，州大风，发屋拔木。

开元四年六月，马岭下白蛇与黑蛇斗，白蛇长六七
尺，吞黑蛇至腹，口眼流血；黑蛇长丈馀，穿腹出，俱死。
大历十三年，州黄岑山崩。

宪宗元和九年，桂阳产灵芝七本。

咸通三年，州境人家马生角。

僖宗乾符六年十月，黄巢自桂编大筏，乘暴水下永
衡，破潭州。招讨副使李孙走朗州，兵十馀万歼焉，投
胔蔽川。

南唐、南汉攻陷郴州，义章伏尸八十里。

宋祥符四年六月，州袁廷庆献芝十本。

高宗绍兴元年，盗曹成乱，岳飞追讨之。

三年，郴州、桂阳荐饥。

孝宗乾道元年，宜章峒贼李金乱，焚桂阳州。

《墨客挥犀》：湖南之俗，好事妖神，杀人以祭。凡得儒生
为上，祀僧为次，馀人为下。有儒生行郴连道中，日将
暮，遇耕者，问：“秀才何往”，生告之故。耕者曰：“前有猛兽
为暴，不宜夜行。此村下有民居，可以托宿。”生信之，趋
而前。始入一荒径，盘屈，行者甚少。忽见高门大第，主
人出，见客甚喜，延入一室，供帐赫然，肴馔丰美。既夕，
有妇人出，问生所自。窥其色甚妍。生戏以言挑之，欣
然而就。由是留连数日，妇人亦比夜而至，情意款昵。
乃私谓生曰：“是家将谋杀子以祭鬼，宜早自为计。我
亦良家子，为其所劫至此。所以遣妾事君者，欲以愚
君留耳。”生闻大骇，乃夜穴壁与妇人同出。比明，行四
十里，投近县。县遣吏卒捕之，尽得奸状，前后被杀者
数十人。前所见指途耕者，亦其党也。于是一家尽抵
极法，生与妇人偕老焉。

《通志》：“郴州之西有潘园，其崇千仞，洞隙有一石，貌人
所谓槃瓠也，西尚有槃瓠洞。”

桂阳程乡有《千里酒》，饮之，行千里，至家而醉。

仙桃在郴州仙桃山“苏耽仙坛内。有人至心祈之，辄
落坛上，或至五六颗，形似石块，赤黄色，破之如有核
三重。”研饮之，愈众疾，尤治邪气。

何职方讳绎，字仲连。从晏元献公辟为永兴倅。时永
兴有冨家子，悦娼女，私约为夫妇，而父母强为之娶
子，乃谋之兴，市卜者，教以厌蛊，期妻必死。既而妻果
病垂死，其父母闻之，告于官。晏公醇儒，不信永兴倅，
仲连固请鞫之，遂得实。发地得木偶人，书其妻名氏
生时与咀咒之词。晏公大惊，乃奏抵法。

张咏知永兴，有父老诉牛舌为人所割。咏曰：“尔于邻
伍中谁氏有隙者”曰：“有甲氏尝贷粟于某，不遂此怨
之深者。”咏遣去，云至家，径解其牛货之。父老如教。翌
日，有人诉擅屠牛，咏叱之曰：“尔割某氏牛舌，以偿贷
粟之怨，而反致讼耶？”其人伏罪。

郴州支邑村民圃地，其畔有池水泓澄，常见双鲫比
翼而嬉，经数岁无他鳞，民投网取之，不可得。后泽竭，
于泥中获一铜盆，内铸两鱼形，与向所见者不异，注
水鱼拨刺如前。

《元史王都中传》：“都中为郴州路总管。郴居楚上流，谿
洞猺獠往来民间，惮其强猾，莫敢相与贸易。都中育
之以恩，慑之以威，乃皆悦服。郴民染于蛮俗，喜斗争。
都中乃大治学舍，作笾豆簠簋、笙磬琴瑟之属，使其
民识先王礼乐之器，延宿儒教学其中，以义理开晓
之，俗为之变。邻州茶陵冨民覃乙死，无子，惟一小妻”
及其赘婿。妻诬其婿“拜尸成婚，藏隐玉杯夜明珠”，株
连八百馀人。奉使宣抚移其狱，委之都中穷治，悉得
其情而正其罪。州长吏而下，计其赃至十一万五千
馀缗，人以为神明。迁饶州路总管。

《州志》：“泰定元年，永兴蝗。又二年，饥。”

至正末，寇起四乡，屠戮殆尽。

明洪武乙酉，州寨长罗福作乱。

永乐乙酉，桂东芝生于泮宫。

正统己巳八月十五日，宜章邝司马居地震三日，泉
水流出皆赤。未几，公罹土木之难。

正德丁卯，宜章大水，冲塌西南城垣，坏民居、田塘。秋，
复大蝗。

戊辰冬十一月，有鸟蔽天，声如雷。是年，猺民作乱，陷永兴、兴宁。

丁丑，宜章莽山“西山笠头峒贼首龚福全、李斌、梁柏、
桂阳延寿等峒，贼首高仲、刘福兴、李仁才”等，大肆猖
獗，劫掠州县。命湖广都御史秦金、南赣军门王守仁
合调土、汉官兵讨平之，破其寨栅九十，擒福全，俘馘
者三千人。

庚辰正月，兴宁有乌云如车轮，击逐空中，自辰至巳
始灭。

嘉靖辛酉，大罗山贼入宜章，长宁诸乡咸受其害。
嘉靖甲辰，夏州蝗。秋大疫，死者数千人，复大饥，宜章
旱蝗大饥。

乙巳，州大饥，民鬻，男女采蕨根草食。

丁未六月，桂阳东冈山崩水涌，城垣冲倒百馀丈。
己酉夏，兴宁水漂民庐舍。

癸亥，兴宁星陨。

乙丑，兴宁上下连峒贼首黄积珠等作乱南赣，都御
史陆稳剿平之。

戊子春，桂东龙见，大雨七日。

己丑七月，桂阳洪江水突起七丈有奇，三日方退，死
者甚众。八月三淇螣食禾，五日尽，山泽草木皆无。岁
大饥。

癸巳，兴宁东城壕水出如血。

丁酉，宜章、平和大水，田庐尽没，溺死男妇无筭。
戊戌，宜章饥。粟山竹林广七八里，竹梢生米如稷。
庚子七月，州大水，漂没民居。八月，州西北有声如雷，
野鸡皆鸣。

郴州何孟春，有社稷功，武宗尝执其手慰劳之，公自
是敬君，所执不敢。忽一日，妾侍寝，误跨公手，公大怒，
立命逐去，妾泣曰：“误也，且有妊，容娩后如命。”公终不
听。有赵商者，素与公善，遂以妾赠。甫七月，生子，名维
寰，冒赵姓，稍读公所著，心动，知母曾侍公，索所自。母
私语之曰：“儿非赵氏子，实郴州何公子也。”维寰益加
勉，期继公志。弱冠成进士，巡抚湖广。隆庆丁卯改元，
用给事陈璞议，赠公礼部尚书，谥“文简”，命本省抚臣
建祠以祀。维寰至郴，语郴人曰：“何名公？”某父事之。闻
其女嫁俞晟，请见，事之如姊，欲复姓，会有忌之者，谓
“公郴人，何不避嫌而官楚？”遂中止。

隆庆五年，桂阳蝗，大饥。

六年，兴宁火，城内外齐起，烧民舍千馀间。

戊辰，兴宁雷家峒等贼掠邻境，会有奏请剿者，遂负
固以反。南赣都御史张翀令擒其贼首杨子常、李时
学，馀党，悉招抚之。

庚午，兴宁罗水山贼黄朝祖等作乱，抚院张翀调兵
讨之。

万历二十四年，桂阳州临蓝矿贼来州开矿，驱去复
来，几至燎原。守备童仲葵统兵杀退，州守臧烈申请
题达，奉旨封禁。募广东杀手七十二名，安插刘家塘，
名“秀岭营”，以衡州卫千户领之。

天启甲子四月至七月，无雨，江流皆绝，民采蕨根、竹
实以食。

崇祯四年辛未，广东平远县贼首钟灵秀等，聚众五
千馀，自始兴来攻桂阳，知县林大傅弃城走，城陷。
九年，临蓝矿贼起，结连猺峒，聚众万馀，郴、桂、衡、长、袁、
韶诸郡县咸被其毒，至十二年始平。

十三年冬夜地震，卧者至堕地。

十四年，大疫。冬，白虹见西南，首尾至地。

十六年六月，临蓝嘉桂矿贼复起，聚众万馀，来刘家
塘开矿，近矿数十里，一望丘墟。九月，流贼张宪忠陷
衡州府，因取郴州伪知州谭三阳、伪道胡茂叔、伪守
备易上达、佐贰儒学及五县知县等到任。十二月，韶
州推官黄领广兵恢复。

十七年甲申，矿贼据矿，日肆剽掠。

乙酉，五月，荆州、辽府宗室，招募矿贼万馀，自号“辽王”，
据郴。

丙戌九月，郝永忠率马步军至郴，三十里内掳掠一
空。